Kázeň z ev. Služieb Božích v Bratislave, 7. 2. 2023, 18.00, utorok po Nedeli

Deviatnik, Bratislava, Legionárska 6, 2. Kráľov 6, 8 – 17; ES: 315, 286, 625

**Modlitba** (Žalm 119, 18): „Otvor mi oči, aby som videl zázraky Tvojho zákona.“

[**1. Mojžišova 28**, **16**](https://predigtkasten.de/B01.htm): *„Keď sa Jákob prebudil zo spánku, povedal: Naozaj Hospodin je na tomto mieste, a ja som o tom nevedel.“*

**Milí bratia a milé sestry!**

Dovoľte začať obšírnejším úvodom. V období medzi 12. – 15. storočím boli židovskí veriaci v západnej Európe vystavení silnému tlaku, obvineniam zo šírenia epidémií a pogromom. Preto sa značná časť európskeho židovstva presídlila na východ Európy. Aj uprostred nových slovanských susedov, ktorými boli Poliaci, Ukrajinci a Rusi, zostali títo Židia verní jazyku, ktorý dovtedy používali. Bol ním jidiš – hebraizovaná nemčina.

I v novej vlasti ich však stíhali vlny pogromov. Napríklad len **vojaci kozáckej armády** Bohdana Chmelnického (1595 – 1657) **pozabíjali desaťtisíce Židov**. Situácia východoeurópskych Židov bola skľučujúca. S nádejou očakávali Mesiáša. **Ich nádeje však boli opakovane sklamané**, keď v priebehu niekoľkých generácií sa viacerí pasovali do úlohy zasľúbeného mesiáša, no jeden (Šabataj Cvi 1626 – 1676) prijal islam, iný (Jakob Frank 1726 – 1791) prestúpil ku katolicizmu. Aj to zapríčinilo, že rabínski učenci zo západne Európy hľadeli na východoeurópskych Židov s nedôverou. Novú nádej priniesol **rabín Baal Šem Tov**, ktorý (v 30-tych rokoch 18. st.) prinášal posolstvo radosti a nádeje a získal mnoho stúpencov. Vzniklo **prebudenie**, ktoré nikto nečakal – hnutie, prívržencov ktorého voláme **chasidi**. Verili **v silu rozprávania príbehov**. Radi a **vrúcne spievali**, tancovali. **Ich viera bola zanietená.** Vo východnej Európe boli v 2. svetovej vojne boli temer vyhubení. Našťastie, aspoň zvyšky – aj vďaka emigrácii – prežili.

Nositeľ Nobelovej ceny Eli Wiesel chasidizmus približuje tiež pomocou príbehu istého kováča. Chcel sa osamostatniť. Kúpil si nákovu, kladivo, mech a da dal sa do práce. No márne. Nedarilo sa mu. Poprosil o radu jedného starého kováča a ten mu vraví: Máš všetko, čo potrebuješ, akurát **iskru nemáš.** A **to je chasidizmus. Iskra.**

Ako kresťania by sme moli povedať: **Duch Svätý.** Bez jeho pôsobenia sme bez iskry. Žijeme bezduchý život.

Chasidi verili, že **všetka hmota je plná iskier Božej svätosti.** Nám to pripomína výrok z Jána 1, 3n: *„Ním* (Slovom, ktoré bolo na počiatku) *povstalo všetko a bez Neho nepovstalo nič, čo povstalo.  V Ňom bol život a život bol svetlom ľudí.*

Chasidi **odmietajú rozdeľovať skutočnosť na svätú a nesvätú**, **duchovnú a hmotnú, zbožnú a svetskú** – ako to robí väčšina náboženstiev. Zdôrazňovali **celistvý spôsob života**, **posväcovanie každodennosti**. Teda to, že **Bohu slúžime aj obyčajnými činnosťami**: ako je príprava pokrmu, jedlo, pitie, naša práca – to všetko sú priam bohoslužobné úkony.

**7 dní v týždni, 24 hodín denne máme hľadať posvätné v tom obyčajnom.**

*„A čo činíte slovom alebo skutkom, všetko čiňte v mene Pána Ježiša; a ďakujte Bohu Otcu skrze Neho.“* (Kolos 3, 17)

Podľa chasidského učenia človeku **otvára oči** sväté zanietenie. Nám, kresťanom, opäť príde na myseľ pôsobenie Ducha Svätého. On nám otvára oči, aby sme vnímali, že celé stvorenie je prestúpené Božou slávou.

Jeden dospelý muž sa pýtal dieťaťa (neskoršieho rabína Jicchaka Meira): Dám ti zlatku, keď mi dokážeš povedať, kde prebýva Boh. Dieťa mu odvetilo: Ja ti dám 2 zlatky, keď mi dokážeš povedať, kde Boh neprebýva!

Áno, svetlo Božej svätosti a slávy prestupuje celú skutočnosť. Stačí doširoka otvoriť srdce a oči a dívať sa vôkol seba.

Z Písma sv. sme čítali o praotcovi Jákobovi, ktorý v kľúčovom okamihu svojej životnej cesty – po tom, ako oklamal otca Izáka a pripravil brata Ézava o požehnanie pre prvorodeného – na úteku pre bratovým hnevom precitol zo svojej duchovnej slepoty. **Jákob si uvedomil, že miesto, na ktorom sa nachádza, je naplnené Božou prítomnosťou.** Rozhliadol sa naraz videl všetko okolo seba inými očami. Povedal: *„Naozaj Hospodin je na tomto mieste, a ja som o tom nevedel. Aké hrozné* (akú bázeň vzbudzujúce) *je toto miesto! Nie je tu nič iné ako Boží dom a tu je nebeská brána.“* (1M 28, 16n)

Z prvého čítania sme počuli o obliehaní mesta Dótán. Bolo obkľúčené silnou nepriateľskou armádou. Ľudia v meste prepadali beznádeji. Sluha Božieho muža Elízea sa na neho v zúfalstve obrátil: *Beda, pane môj, čo si počneme?* *On mu povedal: Neboj sa, lebo tých, čo sú s nami, je viac ako tých, čo sú s nimi.* Židovské výklady uvádzajú, že Elízeus sa za sluhu modlil, aby mu Hospodin otvoril oči. A sluhovi akoby naraz padli šupiny z očí a uvidel všade navôkol žiariace anjelské vojsko, omnoho väčšie a silnejšie ako nepriateľská armáda, ktorá obliehala mesto.

**Tajomstvo spočíva v otvorení očí.** V Žalme 119, 18 je prosba: ***„Otvor mi oči, aby som videl zázraky Tvojho zákona.“***

To je dôležitá ,modlitba, lebo človek môže byť voči Božej sláve, Božiemu konaniu slepý. **„Aj najoslnivejšie svetlo dokáže úplne zakryť malá ľudská ruka, keď si ju dáme pred oči.“** (Baal Šem Tov) **„V tom, kto je plný seba, nezostáva miesto pre Boha.“** (M. Buber). A naopak, kto sa ponára do posolstva Písma, vystavuje sa prílivu Božieho svetla.

Božia láskyplná prítomnosť verne sprevádzala aj podvodníka Jákoba. Hoci jeho skutky Boh neodobril, nad Jákobom nezlomil palicu. Kristus odsudzuje hriech, ale miluje hriešnika. **Pánova láskyplná prítomnosť verne sprevádza aj nás, Boží ľud NZ.**

Kto sa díva na svet duchovným zrakom, kamkoľvek sa pozrie, uvidí stopy Božieho svetla. *„Svätý, svätý, svätý je Hospodin mocností, plná je všetka zem Jeho slávy.“* (Iz 6, 3)

V Žalme 16, 8 čítame: *Stále si staviam Hospodina pred seba; keď mi je po pravici, nesklátim sa.* Alebo iný (katol.) preklad: ***Pána mám vždy pred očami; a pretože je po mojej pravici, nezakolíšem sa.***

Pane, prosíme, i nám otvor oči, aby sme videli zázraky Tvojho zákona, Tvoje konanie, Tvoje slávne dielo a činy. Amen.

Použitím: Pavel Hošek: Chasidské příbehy (vyd. CDK Brno 2022): **Martin Šefranko, evanjelický a. v. farár**

**2. Kráľov 6, 8 – 17**

**8** Keď sýrsky kráľ viedol vojnu s Izraelom, poradil sa so svojimi služobníkmi a povedal: Na tom a tom mieste budem táboriť. **9** Ale Boží muž poslal k izraelskému kráľovi odkaz: Chráň sa prechádzať tým miestom, lebo tam zostupujú Sýrčania. **10** Izraelský kráľ poslal svojich ľudí na miesto, o ktorom mu hovoril Boží muž a pred ktorým ho varoval, takže sa tam mal na pozore, a to nielen raz alebo dvakrát. **11** Srdce sýrskeho kráľa bolo nad tým znepokojené. Predvolal si služobníkov a opýtal sa ich: Neprezradíte mi, kto z našich drží s izraelským kráľom? **12** Jeden z jeho sluhov povedal: Nie, pane môj, kráľ. Ale Elízeus, prorok v Izraeli, oznamuje izraelskému kráľovi aj tie slová, ktoré hovoríš vo svojej spálni. **13** Nato kráľ rozkázal: Choďte a pozrite sa, kde je. Ja potom rozkážem, aby ho zlapali. Keď mu oznámili: Je v Dotáne! **14** poslal ta kone, vojnové vozy a silný oddiel. Pri šli v noci a obkľúčili mesto. **15 Keď sluha Božieho muža včasráno vstal a vyšiel von, zbadal, že mesto je obkľúčené vojskom, koňmi a vojnovými vozmi. Jeho sluha mu povedal:** **Beda, pane môj, čo si počneme? 16 On mu povedal: Neboj sa, lebo tých, čo sú s nami, je viac ako tých, čo sú s nimi. 17 Potom sa Elízeus modlil: Hospodine, otvor mu, prosím, oči, aby videl. Hospodine, otvor im oči, nech vidia. Hospodin im otvoril oči a oni zbadali, že sú uprostred Samárie.**